Folketing
2005-11-24

Det indre marked for varer har betydet meget for prisdannelse og udbud. Det har resulteret i helt åbenlyse fordele til gavn for forbrugere og beskæftigelse så vel i Danmark som i resten af Europa. Socialdemokratiet er også tilhængere af et indre marked for kommercielle serviceydelser, men vi har gentagne gange siden fremsendelsen af direktivforslaget gjort gældende, at selv om der er paralleller, så er det indre marked for serviceydelser noget ganske andet end det indre marked, vi kender. To ting er væsentlige: Hvilke serviceydelser skal omfattes af reglerne? Hvilket lands regler skal gælde? Der er forskel på håndværksarbejde, revisorassistance og hjemmehjælp. Kommissionen skelner stort set ikke, det gør vi. Socialdemokratiet kan under ingen omstændigheder støtte et direktiv, der inddrager velfærdssamfundets kerneydelser, uddannelse, social- og sundhedsydelser, kultur og miljø. Det hører ikke hjemme i et indre marked for serviceydelser. Det er ydelser af såkaldt almen interesse for nationalstaten og skal således ikke medinddrages i et indre marked.